लालबंगलामा जिल्ला प्रहरी कार्यालय छ, त्यो भारतीय महावाणिज्य दूतावास रहेको सुरक्षा संवेदनशील क्षेत्र पनि हो । त्यही भएकाले प्रहरी टोली ३ मिनेटमै घटनास्थलमा पुग्यो । २ नम्बर प्रदेशका मुख्यमन्त्री लालबाबु राउत होलीको बिदा मान्न गृहनगर वीरगन्ज प्रवेश गरेको आधा घण्टा नबित्दै भएको उक्त गोलीकाण्डका कारण महानगरमा सनसनी फैलिएको थियो । गोलीकाण्डले प्रहरीलाई सक्रिय मात्र बनाएन घटनाको तहसम्म पुगेर अपराधी पक्राउ गर्न चर्को दबाबसमेत सिर्जना भयो । फलस्वरूप ६ घण्टाको छोटो अवधिमै प्रहरीले उक्त सुनियोजित घटनाको पर्दाफास गर्‍यो ।
